۔۔۔۔ ندر پہ نمیرانیں قمبرجانءِ نامءَ۔۔۔۔
 قمبر نمیرانیں، ازل
 قمبر چو بولانءَ بلند
 قمبر مزار کوہیں جگر
 قمبر گوں سنچ ءُ زانگءَ
 راجدپتر ءِ دمکاں ودگ
 قمبر سگارانی بدل
 قمبر تلارانی سفر
 گوں جہُد مھِر ءُ مَہرمی
 قمبر تئی البُرز بیت
 یا گوادر ءِ نیل بُمیں زِر
 یا چاغیءِ ٹپیگیں دل
 یا مادرءِ ارسیگیں چم
 یا یاسمیں ءِ ھونءِ ترمپ
 بالاچ ءِ گورگیجیں سر
 بیرانی سُھریں سنگراں
 یا کلمتءِ حمل ببیت
 داد شاہ ءَ بمپشت ءِ پدا
 زندگ بِداری گیدی ءَ
چُو کیچ ءِ میار جلیں کہیر
 ساِھگ سماریت بزگاں
 وار ءُ لگتمالیں سراں
 ارساں گوں پلکاں کپتگیں
 کُوریں دریگ ءُ کوٹیاں
 رُزن ءِ سباہ
 استال ءِ بام
 داہم روان
 داہم روان
 ھجبر نَجلِیت کاروان
 دانکہ ازل برجم مُدام
 آ قمبریں جُہد ءِ روان
 ” کریمہ بلوچ ”